RO Jurnalul Oficial al Uniunii Europene C 45/25

Publicarea unei cereri în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

2011/C 45/10

Prezenta publicare conferă dreptul de opoziție la cererea de înregistrare în temeiul articolului 7 din Regulamentul (CE) nr. 510/2006 al Consiliului (1). Declarațiile de opoziție trebuie să parvină Comisiei în termen de șase luni de la data prezentei publicări.

REZUMAT

REGULAMENTUL (CE) NR. 510/2006 AL CONSILIULUI

„ŠEBRELJSKI ŽELODEC”

NR. CE: SI-PGI-0005-0415-29.10.2004

DOP ( ) IGP ( X )

Prezentul rezumat expune, cu titlu informativ, principalele elemente ale caietului de sarcini al produsului.

1. Autoritatea competentă din statul membru:

Denumire: Ministrstvo za kmetijstvo, gozdarstvo in prehrano RS (Ministerul Agriculturii, Pădurilor și Alimentației din Republica Slovenia) Adresă: Dunajska 22 SI-1000 Ljubljana SLOVENIJA Tel. +386 14789109 Fax +386 14789055 E-mail: varnahrana.mkgp@gov.si

2. Grup solicitant:

Denumire: Združenje izdelovalcev šebreljskega želodca (Asociația producătorilor de Šebreljski Želodec) Adresă: Šebrelje 53 SI-5282 Cerkno SLOVENIJA Tel. +386 53744276 Fax +386 53720181 E-mail: — Componență: Producători/prelucrători ( X ) alte categorii ( )

3. Tip de produs:

Clasa 1.2. Produse din carne (fierte, sărate, afumate etc.)

4. Caiet de sarcini:

[rezumatul cerințelor prevăzute la articolul 4 alineatul (2) din Regulamentul (CE) nr. 510/2006]

4.1. Denumire:

„Šebreljski Želodec”

4.2. Descriere:

Šebreljski želodec (plural: želodci) este un cârnat uscat produs din carne de porc de înaltă calitate și slănină, raportul acestor ingrediente fiind cuprins între 75:25 și 80:20. Produsul se caracterizează prin utilizarea unei proporții înalte de carne și a unei proporții reduse de slănină. Šebreljski želodec este plat și cântărește între 0,8 și 2 kg, iar forma sa depinde de tipul de membrană utilizată (vezică, rect sau membrană artificială). Suprafața este netedă și uscată, fără grăsime reziduală.

Secțiunea transversală se caracterizează prin repartizarea cărnii și a slăninii în mod egal. Feliile au culoarea roșie a cărnii maturate și culoarea albă a slăninii. Bucățile de carne și de slănină sunt bine îmbinate și nu prezintă urme de ligamente sau cartilaje. Produsul are gustul armonios caracteristic al cărnii maturate și al slăninii, cu tonuri de condimente. Aroma este tipică și armonioasă cu note de mirodenii și afumătură.

4.3. Aria geografică:

Aria geografică se întinde în vestul regiunii statistice Goriška și cuprinde regiunea Idrijsko-Cerkljansko. Aria este delimitată de o linie care cuprinde satul Stopnik, trece prin valea râului Idrijca, de-a lungul platoului Šentviška Planota, traversează satul Bukovo, de-a lungul dealurilor Cerkljansko, include satul Zakojca, trece prin Porezen, de-a lungul văii Davča și traversează zona piemontană Blegoš către Podjelovo Brdo, până la satul Jazne inclusiv; linia continuă apoi către Govejk, cuprinde satele Govejk, Zavratec, Potok și Godovič, traversează Javornik, trecând prin Kanji Dol, la marginea satului Gore, traversează pădurea Trnovski Gozd către Oblakov Vrh, care face parte, de asemenea, din arie, pentru ca, în final, să revină la Stopnik.

4.4. Dovada originii:

Fiecare producător trebuie să țină un registru în care să indice cantitatea și calitatea materiilor prime, precum și cantitatea de želodci produsă și vândută. Înregistrările trebuie să garanteze trasabilitatea fiecărui lot în parte. Loturile trebuie să fie marcate cu un număr de serie, data fabricării și numărul și cantitatea de želodci din cadrul lotului.

4.5. Metodă de obținere:

Pentru a se produce Šebreljski želodec, se folosește carne de porc, de la porci a căror greutate vie este de cel puțin 115 kg sau a căror carcasă cântărește cel puțin 85 kg.

Bucățile de carne care se pot folosi in procesul de fabricare sunt coapsa, spata, ceafa și spinarea. Carnea este tocată în bucăți de 8-10 mm, iar slănina care provine din coapsă, spată și spinare este tăiată în bucăți de 6-8 mm. Carnea tocată și slănina se amestecă potrivit unui raport cuprins între 75:25 și 80:20. Se adaugă aproximativ 1 % usturoi, 2,4-2,5 % sare și 0,1-0,35 % piper. Se utilizează sare de mare de uz alimentar și o cantitate de zahăr echivalentă cu 0,5 % din greutatea compoziției. Folosirea nitraților, a nitriților și a altor aditivi nu este autorizată. Compoziția se amestecă și se folosește pentru umplerea membranelor de tip vezică de porc, rect de vită sau membrană artificială. Greutatea unui želodec proaspăt umplut este cuprinsă între 1,3 și 3 kg. Apoi membranele se cos sau se leagă. După aceea, želodci se usucă și se presează timp de cel mult 10 zile. Urmează afumarea la rece timp de cel mult două zile. Procesul de uscare/maturare are loc în condiții naturale sau într-un spațiu dotat cu aer condiționat. Temperatura de uscare variază între 10 °C și 15 °C. În cazul uscării naturale, în cele mai reci luni, temperatura poate scădea, de asemenea, sub pragul de 10 °C. Temperaturile mai scăzute încetinesc procesul de uscare. În ambele cazuri, umiditatea relativă trebuie să varieze între 60 % și 80 %.

Procesul de uscare naturală durează între trei și cinci luni în spațiile de uscare tradiționale. Timpul de uscare într-un spațiu dotat cu aer condiționat este de cel puțin 100 de zile. Uscarea într-un spațiu dotat cu aer condiționat implică circularea naturală a aerului (deschiderea ocazională a ferestrelor), umiditatea și temperatura fiind controlate. Greutatea unui želodec maturat variază între 0,8 și 2 kg.

4.6. Legătură:

Legătura dintre aria geografică și Šebreljski želodec se bazează îndeosebi pe reputația dobândită datorită condițiilor climatice potrivite (condiții climatice de uscare și maturare), a tehnologiei tradiționale utilizate în producerea de želodci și a materiilor prime de înaltă calitate.

Deși Šebreljski želodec se produce de mulți ani în regiunea Idrijsko-Cerkljansko, există doar puține înregistrări care atestă acest lucru. O anchetă prin care au fost intervievate persoanele în vârstă din aria geografică respectivă a confirmat existența unei vechi tradiții de producere a Šebreljski želodec în regiunea Idrijsko-Cerkljansko. S-a constatat că, din cele mai vechi timpuri, s-au folosit numai ingrediente de înaltă calitate pentru producția de želodec, produsul fiind dintotdeauna maturat în stil tradițional. Forma, gustul și aroma sa caracteristică sunt elemente care au contribuit la construirea reputației de care se bucură în prezent.

Dealurile Idrijsko și Cerkljansko se situează în vestul Sloveniei în zona prealpină, acolo unde se întâlnesc regiunea alpină și regiunea dinarică. Aceste dealuri aparțin unor regiuni caracterizate de un climat de tranziție, având în vedere faptul că sunt influențate atât de climatul mai degrabă cald al Mării Adriatice, cât și de climatul mai curând rece al Alpilor.

În regiunea dealurilor Idrijsko și Cerkljansko, combinația de influențe mediteraneene și alpine a creat un climat special.

Dealurile Idrija sunt delimitate în sud-vest de înaltul platou împădurit Trnovski Gozd, o barieră naturală care atenuează efectele climatului din valea Vipava, fiind marcate, în același timp, de influența Mării Adriatice, în special în regiunea Cerkljansko, datorită deschiderii către valea râului Idrijca.

Zona este supusă climatului montan în general aspru din Europa centrală: ierni lungi și friguroase cu temperaturi medii scăzute și bogate în precipitații și veri scurte, nu foarte călduroase (climat continental).

Din cauza influenței reduse a Mării Adriatice, văile din regiunea Cerkljansko sunt marcate de ierni mai blânde cu mai puțină zăpadă decât în restul regiunii Idrijsko-Cerkljansko. Această arie geografică se caracterizează prin vânt constant generat de diferențele de temperatură dintre zonele însorite și zonele umbrite, ceea ce determină formarea unor curenți de aer în zona de vale cu un grad de umiditate adecvat.

Toate aceste condiții naturale de maturare și uscare influențează caracteristicile specifice ale Šebreljski želodec.

4.7. Organism de control:

Denumire: Bureau Veritas, d.o.o. Adresă: Linhartova 49a SI-1000 Ljubljana SLOVENIJA Tel. +386 14757670 Fax +386 14747602 E-mail: info@bureauveritas.si

4.8. Etichetare:

Šebreljski želodec trebuie marcat cu denumirea „Šebreljski želodec”, cu mențiunea „indicație geografică protejată” sau cu abrevierea corespunzătoare și cu simbolul grafic comunitar adecvat.

Šebreljski želodci pot fi marcați, de asemenea, cu logoul Šebreljski želodec și cu simbolul național al calității, putându-se menționa și organismul de certificare.

În cazul în care Šebreljski želodci sunt ambalați în afara ariei geografice respective, în vederea garantării trasabilității, etichetarea trebuie, de asemenea, să conțină numele exact al producătorului și localitatea de producție, numărul lotului, numele ambalatorului și locul de ambalare a produsului.

(1) JO L 93, 31.3.2006, p. 12.